Worcester F 80 Distinctiones

129 Mare

Mare.[[1]](#footnote-1) In mari solent fieri turbacio tribus ex causis. Quandoque a causa superiori utpote a stellis erraticis, secundum Augustinum, *De vita beata* sunt in *Epistula*. Inde qui dicit [Jude 1:13]: *Fluctus maris despumantes suas confusiones sidera errancia*, etc. Aliquando a causa inferiori utpote a fundo maris ebulliente, Job 41[:22]: *Fervescere faciet* sicut *ollam profundum* maris. Aliquando a media causa utpote a vento mouente vndas, Dan. 7[:2]: *Ecce quatuor venti pugnabant in mari magno*. Sic nauem nostram quatuor venti temptacionum impellunt, scilicet, vana gloria que flat ab oriente quia aut nascitur de magno genere aut de limine sciencie. Secundus ventus est carnalis concupiscencia que flat ab occidente quia cotidie tendit ad occasum.

¶ Tercius ventus est auaricia que flat a meridie. Quartus est ignauia[[2]](#footnote-2) et accidia[[3]](#footnote-3) que flat ab aquilone.

¶ Item ingruente tempestate naute, quatuor faciunt onus proiciunt, id est, peccatorum, Hebr. 12[:1]: *Deponentes omne* *pondus*, id est, *circumstans nos peccatum*. Figura ad hoc, Jonas. 1[:5]: *Miserunt vasa* sua *in mari, ut* navis *alleviaretur*. Secundo, velum elacionis deponit et in ymo se tenent quia summa petit liuor, etc. Tercio, ad Deum et sanctos recurrunt, Matt. 8[:25]: *Domine, salva nos: perimus*. Item, in portu naute sunt securi a ventis et piratis. Quieti a laboribus et tempestatis sunt opulenti a mercibus asportatis. Sic qui perueniunt ad celum sunt securi a temptacionibus, quieti a laboribus, ditati meritis.

¶ Item, mare dicitur mundus quia tumidus[[4]](#footnote-4) per superbiam, Psal. [92:4]: *Mirabiles elationes maris*. Sic mundus. [1] Joan. 2[:16]: *Omne quod est in mun-*

/fol. 258va/

*do* aut *est concupiscencia carnis* aut, etc. Secundo, quia horridus propter invidiam, Eccli. 43[:26]: *Qui navigant mare enarrent pericula ejus*. Sic mundus, Joan. 15[:18]: *Si mundus vos odit, scitote,* etc. Tercio, quia turbidus per iram, Dan. 7[:2]: *Quatuor venti pugnabant in* medio *mari*. Sic mundus, Joan. 16[:33]: *In mundo pressuram habebitis*. *In me* *pacem*. Quarto, quia rapidus per auariciam, Ysai. 57[:20], Cor *impii quasi mare fervens, quod quiescere non potest*. Sic mundus, [1] Joan. vltimo [5:19]: *Mundus in maligno positus*, id est, in malo igne positus est, periculum, *est*. Quando tota domus est in igne, sed non sic quando ignis est in domo, Jer. 8[:10]: *A minimo usque ad maximum omnes avaritiam* student. Quinto, quia morbidus per accidia, [Apoc.] 16[:3]: *Et omnis anima vivens mortua est in mari*. Hoc potest dici mare mortuum. Sic mundus, Psal. [13:1]: *Non est qui faciat bonum*. Joan. 14[:27]: *Pacem meam do vobis: non quomodo mundus dat, ego do vobis*. Nam pax mundi est[[5]](#footnote-5) ocium, pax Dei est operosa de qua [1] Joan. 5[:4]: *Vincit mundum fides* vestra, scilicet,[[6]](#footnote-6) operatur per dilectionem. Sexto, est fluidus per luxuriam, Job 38[:8]: *Quis* *conclusit* ostia maris, *quando erumpebat*. Sic mundus Jacob. 4[:3-4]: *In concupiscenciis vestris* nisi *adulteri,* etc. Septimo, sordidus ad vomitum prouocans per gulam, Eccle. 1[:7]: *Omnia flumina intrant mare*, etc. Sic mundus, [2] Pet. 2[:20]: *Si refugientes coinquinationes mundi in cognitione Domini nostri*, etc. Et si per mare quedam mouetur vt naues quedam in mari merguntur, ut lapides, quedam a mari eleuantur ut nubes. Ita in hoc mundo tamquam in mari periculoso quod mouentur remis virtutum ut viatores, quidam merguntur pondere peccatorum ut impenitentes, quidam eleuantur pennis virtutum ut iusti perseuerantes. De primo, Eccli.[[7]](#footnote-7) 43[:26]: *Qui navigant enarrent pericula ejus*. Psal. [76:20]: *In mari via tua*. De secondo, Exod. 15[:19]: *Ingressus est eques.* De tercio, [3] Reg. [18:44]: *Ecce nubicula parva quasi vestigium.* Sumus igitur in hoc mundo quasi in mari et anima in corpore, sicut nauta in naui. Et sicut tempore[[8]](#footnote-8) tempestatis nauigantes dolent de periculo, intrantem aquam hauriunt. Vota vouent nauem alleuiant, ieiunant, et plangunt. Sic nos in hoc mundo periclitantes debemus dolere, aquam haurire per confessionem, na-

/fol. 258vb/

uem alleuiare per elemosinarum, vota vouere in oracione, ieiunare in viciorum abdicacione,[[9]](#footnote-9) Jac. 5[:1]: *Agite nunc divites*. Glossa, penitenciam. Sed heu quia multi sicut frenetici in periculo mortis rident, Jac. 4[:16]: *Nunc exultatis in* superbia vestra, etc. Et hoc quia non considerant finem, Luc. [19:41]: *Videns* Jesus *civitatem*, etc.[[10]](#footnote-10)

¶ Item in mari sunt septem pericula quibus septem mundi pericula corespondent, sed eo magis formidanda quod animas necat.

¶ Primum est vndarum eleuacio cui correspondet tumor superbie per qaum anterior pars nauis contra naturam eleuatur, id est, caro, et posterior deprimitur, id est, spiritus. Sed hoc est periculosum quia graciam expellit, virtutes destruit, Deum offendit. Bene ergo deberet Christianus in tali periculo clamare et dicere, Domine salua nos perimus.

¶ Secundo est in mari contumacio, sic in mundo crescit cupiditas. Vnde Eccli. [8:7].[[11]](#footnote-11) Seneca, nobis senescentibus, omnia vicia consenescunt, set sola auaricia iuuenescit. Ideo hec infirmitas tanto est periculosior quanto nullus se sentit illa laborare, et tamen affligit in adquirendo, Eccle. 5[:9]: *Auarus* numquam saturatur *pecunia*. Affligit in conseruando, Job 15[:21]: *Cum pax sit* ipse *suspicatur[[12]](#footnote-12) insidias*. Affligit in expendendo, Eccle. 6[:1-2]: *Est et aliud malum quod vidi*, *viri cui dedit diuicias, nec tribuit ei potestatem vt comedat ex* eis. *Sed homo extraneus vorabit illud*. Et vere ista videre affligit auarum. Necesse est ergo ista fugere et dicere, Domine salua nos perimus.

¶ Tercio est in mari piratarum spoliacio. Sic in mundo est inuidia que spoliat hominem cum virtute ex quo excludit caritatem que est radix omnium bonorum, [1] Cor. 13[:2]: *Si habuero* *omnem prophetiam, caritatem autem non*, etc. Clamemus ergo, Domine salua nos.

¶ Quarto est locorum ignorancia. Sic in mundo est accidia que nescit animam suam, ad eternum portum ducere, Prou. 18[:8]: *Pigrum deicit timor*. Ideo necesse est clamare, Domine salua non perimus.

¶ Quinto est in mari ventorum intemperancia sic est in mundo ira que iactat hominem in incertum, Eccli. 30[:26]: *Zelus et iracundia minuunt dies*.

¶ Sexto est in mari zabulorum profunditas, sic in mundo est vicium gule absorbens racionem, Ysai. 5[:11]: *Ve qui consurgitis mane ad ebrietatem sectandam*. Hic nota de illo qui

/fol. 259ra/

apellauit a Pharo rege ebrio ad Pharum sobrium et sic mutata est sentencia.

¶ Septimo est in mari belluarum immanitas, sic in mundo, luxuria in qua omnino absordetur racio a carne, ita quod Deus omnino deseritur, Psal. [72:27]: *Ecce qui elongant se a te peribunt; perdidisti omnes qui fornicantur abs te.*

¶ Item est ibi creaturarum abusio, Sap. 2[:6-7]: *Venite* et *vino precioso et nos* repleamus.

¶ Item mundus iste dicitur mare quia in eo multi periclitantur.

¶ In mari Cecilie vbi est Caribdis et Scilla de decem nauibus vix vna periclitatur. Sed in isto mari mundi de decem animabus[[13]](#footnote-13) vix vna liberatur. Vnde Augustinus, amas seculum absorbebit te, amatores suos vorare nouit non portare. Ideo rogat Psal. [68:16]: *Non me demergat tempestas aquæ.* Illi demerguntur qui cadunt in mortale sed liberari possunt. Illi absorbentur qui longa consuetudine detinentur, sed illi vix eripiuntur, Psal. [67:23]: *Dixit Dominus: Ex Basan convertam, in profundum maris*. Sed tunc putemus os suum claudit quando homo in desperacionem cadit.

1. Mare ] Lambeth begins: In mari fieri solent… with a capital “I”. [↑](#footnote-ref-1)
2. ignauia ] Lambeth, F 128 *corr.* ignanauia F 80. [↑](#footnote-ref-2)
3. accidia ] Lambeth *corr*. accidit F 80. [↑](#footnote-ref-3)
4. tumidus ] Lambeth, F 128 *corr*. mundus F 80. [↑](#footnote-ref-4)
5. est ] *add.* ~~co~~ F 80. [↑](#footnote-ref-5)
6. scilicet ] *add*. que per F 80. [↑](#footnote-ref-6)
7. Eccli. ] *add*. ~~41~~ F 80. [↑](#footnote-ref-7)
8. tempore ] *add*. tempore F 80. [↑](#footnote-ref-8)
9. abdicacione ] Lambeth, F 128 *corr*. addicacione F 80. [↑](#footnote-ref-9)
10. etc. ] F 128 *add.* Sic habetur in capitulo [239] Mundus. [↑](#footnote-ref-10)
11. Eccli. ] *corr.* Psal. F 80, *om*. Lambeth. [↑](#footnote-ref-11)
12. suspicatur ] *add*. ~~inspic~~ F 80. [↑](#footnote-ref-12)
13. animabus ] Lambeth, F 128 *corr.* animalibus F 80. [↑](#footnote-ref-13)